Materiál Záverečná správa k Jednotnému informačnému systému na sledovanie legislatívneho procesu

1.	Úvod 
Jednotný informačný systém na sledovanie legislatívneho procesu bol vytvorený v projekte Legislatívny tok. Jednotný informačný systém na sledovanie legislatívneho procesu je informačným systémom verejnej správy. Jeho prevádzkovateľom je Ministerstvo spravodlivosti Slovenskej republiky. 
Jednotný informačný systém na sledovanie legislatívneho procesu sa skladá z dvoch aplikácií. Aplikácia Editor právnych predpisov je určená na písanie právnych predpisov. Aplikácia Portál právnych predpisov je internetovým portálom, ktorý zabezpečuje presúvanie materiálov vytvorených v Editore právnych predpisov a iných materiálov jednotlivými štádiami legislatívneho procesu.
2.	Cieľ projektu
Cieľom projektu Legislatívny tok je vytvoriť elektronickú Zbierku zákonov Slovenskej republiky, čomu predchádza zjednotenie legislatívneho procesu na Slovensku.
Projekt zohľadňuje požiadavky jednotlivých rezortov, ktoré sa zúčastnili pilotnej prevádzky.
Na projekte spolupracovali legislatívni odborníci z rôznych rezortov, hlavný vývoj informačného systému z odbornej stránky zabezpečili legislatívni odborníci z Ministerstva spravodlivosti Slovenskej republiky.
Informačný systém je vyvinutý v súlade s najnovšími technológiami a využíva moderné vlastnosti informačných systémov.
Zároveň bol kladený dôraz na zjednodušenie technickej stránky písania právnych predpisov s ohľadom na znalosti predkladateľov, ktorí sa môžu sústrediť na odbornosť samotných právnych predpisov a ich obsahovú stránku.
3.	Editor právnych predpisov
Editor právnych predpisov je smart aplikácia, ktorá pri spustení u používateľa sa pripája na server a aktualizuje sa bez potreby ďalšej odbornej spolupráce v oblasti informatiky. Zároveň umožňuje po stiahnutí požadovaného predpisu prácu s právnym predpisom offline – bez potreby prístupu na sieť. 
4.	Portál právnych predpisov
Portál právnych predpisov je intuitívna aplikácia, umožňujúca so základnými znalosťami práce s internetom presúvať materiály medzi jednotlivými štádiami legislatívneho procesu a zabezpečuje zverejnenie materiálov na internete, čím prispieva k zjednoteniu úložiska materiálov v legislatívnom procese.  
5.	Hlavná funkcionalita informačného systému
Základnú funkčnosť Jednotného informačného systému na sledovanie legislatívneho procesu tvorí:
1.	písanie právnych predpisov,
2.	publikovanie právnych predpisov na verejnom mieste,
3.	presúvanie materiálov medzi štádiami legislatívneho procesu,
4.	ukončenie legislatívneho procesu pre materiál,
5.	vytvorenie šablón dokumentov v rámci všetkých dokumentov, ktoré umožňovali svojou povahou zjednotenie formy, 
6.	definovanie inštitúcií, predkladateľov, používateľov a skupín na rôznych úrovniach správy štátu.
Mimo hlavnej funkcionality boli do informačného systému zaradené:
1.	ďalšie členenie inštitúcií v súlade s internými potrebami rezortov, ktoré je významné najmä pri inštitúciách, ktoré zabezpečujú zbieranie pripomienok na úrovni inštitúcie a až následne jednotné predkladanie pripomienok v rámci MPK,
2.	tlačové zostavy podľa požiadaviek rezortov pre podporu predkladania materiálov na podpis predstaviteľom inštitúcií,
3.	zaradenie materiálov nelegislatívneho charakteru do legislatívneho procesu a ich podrobnejšie členenie na správy, informácie a návrhy,
4.	zaradenie informácie o nelegislatívnom materiály, ktorý má povahu utajovaných skutočností – materiál sa nezverejňuje,
5.	grafické znázornenie legislatívneho procesu materiálu s možnosťou prezretia dokumentov v jednotlivých štádiách legislatívneho procesu,
6.	vytvorenie šablóny pre uznesenie vlády SR.

7.	Harmonogram nasadenia Jednotného informačného systému na sledovanie legislatívneho procesu

•	1. marec 2008 – pilotná prevádzka Jednotného informačného systému na sledovanie legislatívneho procesu – všetky nelegislatívne materiály a návrhy nových právnych predpisov, ktoré neobsahujú novely iných právnych predpisov, budú do legislatívneho procesu predkladané prostredníctvom Jednotného informačného systému na sledovanie legislatívneho procesu,
•	1. apríla 2008 – prepojenie Portálu právnych predpisov s Digitálnou vládou,
•	1. septembra 2008 – zmena legislatívnych pravidiel,
•	1. september 2008 - prevádzka Jednotného informačného systému na sledovanie legislatívneho procesu – návrhy noviel právnych predpisov budú do legislatívneho procesu predkladané prostredníctvom Jednotného informačného systému na sledovanie legislatívneho procesu.

8.	Záver 
Projekt Legislatívny tok v prvej svojej fáze bol ukončený v súlade s projektovým plánom a aplikácie vytvorené v rámci tohto projektu sú pripravené na nasadenie do ostrej prevádzky.